CELEX: 22012D0198
Language: bg
Date: 2012-02-20 00:00:00
Title: 2012/198/ЕС: Решение № 1/2012 на Съвета за асоцииране ЕС–Тунис от 20 февруари 2012 година за изменение на член 15, параграф 7 от Протокол № 4 към Евро-средиземноморското споразумение за асоцииране между Европейските общности и техните държави-членки, от една страна, и Република Тунис, от друга страна, относно определяне на понятието „продукти с произход“ и методите на административно сътрудничество

18.4.2012   
            
            
               BG
            
            
               Официален вестник на Европейския съюз
            
            
               L 106/28
            
         РЕШЕНИЕ № 1/2012 НА СЪВЕТА ЗА АСОЦИИРАНЕ ЕС–ТУНИС
   от 20 февруари 2012 година
   за изменение на член 15, параграф 7 от Протокол № 4 към Евро-средиземноморското споразумение за асоцииране между Европейските общности и техните държави-членки, от една страна, и Република Тунис, от друга страна, относно определяне на понятието „продукти с произход“ и методите на административно сътрудничество
   (2012/198/ЕС)
   СЪВЕТЪТ ЗА АСОЦИИРАНЕ,
   като взе предвид Евро-средиземноморското споразумение за асоцииране между Европейските общности и техните държави-членки, от една страна, и Република Тунис, от друга страна, и по-специално член 39 от Протокол № 4 към него,
   като има предвид, че:
   
               (1)
            
            
               Член 15, параграф 7 от Протокол № 4 (1) към Евро-средиземноморското споразумение за асоцииране между Европейските общности и техните държави-членки, от една страна, и Република Тунис, от друга страна (2) (наричано по-нататък „споразумението“) позволява при определени условия възстановяването на мита или такси с равностоен ефект или освобождаването от такива мита и такси до 31 декември 2009 г.
            
         
               (2)
            
            
               За да се осигури яснота, икономическа предвидимост в дългосрочен план и правна сигурност за икономическите оператори, страните по споразумението се договориха да удължат срока на прилагане на член 15, параграф 7 от Протокол № 4 към споразумението с три години, считано от 1 януари 2010 г.
            
         
               (3)
            
            
               Освен това следва да се коригират ставките на митническите такси, прилагани понастоящем в Тунис, за да бъдат приведени в съответствие с прилаганите в Европейския съюз.
            
         
               (4)
            
            
               Протокол № 4 към споразумението следва да бъде съответно изменен.
            
         
               (5)
            
            
               Тъй като член 15, параграф 7 от Протокол № 4 към споразумението не се прилага след 31 декември 2009 г., настоящото решение следва да се прилага от 1 януари 2010 г.,
            
         ПРИЕ НАСТОЯЩОТО РЕШЕНИЕ:
   Член 1
   Член 15, параграф 7 от Протокол № 4 към Евро-средиземноморското споразумение за асоцииране между Европейските общности и техните държави-членки, от една страна, и Република Тунис, от друга страна, относно определяне на понятието „продукти с произход“ и методите на административно сътрудничество, се заменя със следното:
   
      „7.   Независимо от параграф 1 и освен по отношение на продуктите, попадащи в глави 1—24 от Хармонизираната система, Тунис може да прилага режим за възстановяване или освобождаване от мита и такси с равностоен ефект, приложими спрямо материали без произход, използвани за производството на продукти с произход, при спазване на следните разпоредби:
      
                  a)
               
               
                  по отношение на продуктите, попадащи в глави 25—49 и 64—97 от Хармонизираната система, се удържа митническа такса със ставка 4 % или по-ниска, ако такава е в сила в Тунис;
               
            
                  б)
               
               
                  по отношение на продуктите, попадащи в глави 50—63 от Хармонизираната система, се удържа митническа такса със ставка 8 % или по-ниска, ако такава е в сила в Тунис.
               
            Настоящият параграф се прилага до 31 декември 2012 г. и може да бъде преразглеждан по взаимно съгласие.“
   
   Член 2
   Настоящото решение влиза в сила в деня на приемането му.
   Прилага се от 1 януари 2010 г.
   
      Съставено в Брюксел на 20 февруари 2012 година.
      
         
            За Съвета за асоцииране ЕС–Тунис
         
         
            Председател
         
         C. ASHTON
      
   
   
      (1)  ОВ L 260, 21.9.2006 г., стр. 3.
   
      (2)  ОВ L 97, 30.3.1998 г., стр. 2.